জিন্দাবাজারের ইউনাইটেড ব্যাংক ও সিটি ব্যাংকে নুরুল ইসলাম নামে একাউন্ট রয়েছে। আল-আরাফাহ ব্যাংক ও ব্র্যাক ব্যাংকে জাহিদ হোসেন নামে একাধিক একাউন্ট রয়েছে। ব্যাংকের একাউন্টে তার পিতার ভুয়া নাম ব্যবহার করা হয়েছে। এ ছাড়া জাহিদ হোসেন নামে তার একটি ভোটার আইডি কার্ড রয়েছে। ভোটার আইডি  কার্ডে নগরীর ঝেরঝেরি পাড়া ৩৭-সি এভারগ্রীন ঠিকানা ব্যবহার করা হয়েছে। দ্বিতীয় বিয়ের বিষয়টি লুকিয়ে রেখে ২০০৯ সালের ১১ই জানুয়ারি আবার বিয়ে করে নুরুল ইসলাম। সিলেট নগরীর ঘাষিটুলা আবাসিক এলাকার সবুজসেনা ২২/এ, বাসার মো. শফিক মিয়ার মেয়ে জান্নাতুল ফেরদৌস রতনাকে সে বিয়ে করে। ২ লাখ ৫০ হাজার টাকা দেনমোহর ঠিক করে এ বিয়ে করে। তার এই স্ত্রী-ও গত ১১ই জানুয়ারি তার বিরুদ্ধে সিলেটের কোতোয়ালি থানায় মামলা করেন। জান্নাতুল ফেরদৌস রতনা তার আরজিতে জানান, বিয়ের পর বুঝতে পারি নুরুল ধূর্ত, প্রতারক ও ধান্দাবাজ। বিয়ের পরপরই সে আমার কাছে  ৫ লাখ টাকা যৌতুক দাবি করে। টাকা না দেয়ায় সে অকথ্য নির্যাতন করে। পরে এক কাপড়ে বাড়ি থেকে বের করে দেয়া হয়। রতনা আরও অভিযোগ করেন, নুরুলের ঘরে থাকা অবস্থায় তিনি অন্তঃসত্ত্বা হন। পরে যখন তিনি পিত্রালয়ে অবস্থান করছিলেন তখন একদিন নুরুল পিত্রালয়ে এসে তলপেটে লাথি মেরে গর্ভের সন্তান নষ্ট করে দেয়। এলাকার লোকজন জানিয়েছেন, নুরুল লুকিয়ে আরও কয়েকটি বিয়ে করেছে। সর্বশেষ সে ঢাকায় বিয়ে করেছে। ঢাকায় বিয়ে করা স্ত্রী তার আগের এক সন্তানসহ নুরুলের বাড়িতেই বসবাস করতো। বেশ কিছুদিন ধরে আগের স্ত্রীদের মামলায় নুরুল লুকিয়ে থাকতো।  শুক্রবার বাড়ি ফিরলে পুলিশ তাকে আটক করে। এ ব্যাপারে দক্ষিণ সুরমার সিলাম ইউনিয়নের ১ নম্বর ওয়ার্ডের মেম্বার আবদুল হান্নান গতকাল মানবজমিনকে জানান, নুরুল পাঁচটি বিয়ে করেছে বলে এলাকার লোকজন জানেন। সে বিয়েপাগলা হিসেবে এলাকায় পরিচিত। এ ছাড়া ধান্দা করে সে জীবিকা নির্বাহ করে বলেও তিনি জানান। সিলেটের কোতোয়ালি থানার এসআই আশরাফুজ্জামান জানিয়েছেন, গ্রেপ্তারের পর পুলিশের কাছে একাধিক বিয়ের কথা স্বীকার করেছে নুরুল।